《简子文林训导》
元代·朱希晦

东风落尽辛夷花，遥忆美人天一涯。美人久别音信杳，想见只今霜鬓华。

山房幽深市嚣远，白日枕书眠碧霞。崖高瀑布洒晴雪，净筅石鼎烹春茶。

平生青紫不挂眼，荣名绊人安足誇。当年我来访遗迹，拄杖看云著双屐。

玉箫吹断凤不来，但见千峰倚天碧。台前日夜溪水流，金星光动溪中石。

脱身拟欲恣幽栖，坐占琼台炼金液。衰年误堕尘网中，齿豁头童竟何益。

作者简介：温州乐清人。顺帝至正末隐居瑶山，与四明吴主一、萧台赵彦铭吟咏雁山中，称雁山三老。明初荐于朝，命未至而卒。有《云松巢集》。